MUŻA

**MUŻA** on maltalainen taidemuseo, joka sijaitsee Auberge d’Italie -palatsissa maan pääkaupungissa Vallettassa. Aikaisemmin museo tunnettiin nimellä Kansallinen kuvataidemuseo (maltaksi: *Mużew Nazzjonali tal-Arti*, englanniksi: *The National Museum of Fine Arts*).

Museossa on kokoelma maltalaisten ja ulkomaisten taiteilijoiden teoksia, jotka edustavat pääasiassa merkittäviä eurooppalaisia taidesuuntauksia. Museo vihittiin käyttöön 7. toukokuuta 1974, ja se toimi Admiralty Housessa, 1700-luvulla rakennetussa palatsissa, joka oli aiemmin Brittiläisen Välimeren-laivaston ylipäällikön virallinen asuinpaikka. Museo suljettiin 2. lokakuuta 2016. Vuonna 2018 kansallinen kuvataidekokoelma siirrettiin ja asetettiin esille uuteen Kansalliseen yhteisötaidemuseoon, MUŻAan (nimi tulee maltankielisestä lyhenteestä Mużew Nazzjonali tal-Arti), joka sijaitsee Johannittain ritarikunnan Italian ryhmän Auberge d’Italie -nimisessä 1500-luvun lopun barokkityylisessä palatsissa Vallettassa.

## Kokoelmat
Museossa säilytettiin suurinta osaa Maltan kansallisesta kuvataiteen kokoelmasta. Kokoelma sai alkunsa vuonna 1923, kun ensimmäinen kuvataiteen kuraattori Vincenzo Bonello ryhtyi perustamaan kokoelmaa silloiseen Maltan kansallismuseoon. Bonello hankki lukuisia korkeatasoisia teoksia paikallisilta taidemarkkinoilta sekä Lontoosta ja Italiasta. Suurin osa teoksista ostettiin aikana, jolloin taidemarkkinoiden hinnat olivat vielä museon vaatimattoman budjetin ulottuvilla. Myös yhteiskuntavastuulliset yksityishenkilöt ja organisaatiot tekivät merkittäviä lahjoituksia.

Pysyvässä näyttelyssä oli esillä laajin kokoelma eteläitalialaisen barokkitaiteilijan Mattia Pretin (1613–1699) maalauksia. Preti oli Maltan ritarikunnan italialainen ritari, joka osallistui myös Vallettassa sijaitsevan Pyhän Johanneksen rinnakkaiskatedraalin sisätilojen uudistamiseen. Pretin työt, sekä harvinainen antiikkikarttojen kokoelma muodostavat yhden kokoelman kulmakivistä.

Muita taiteilijoita, joiden töitä museossa on esillä on muun muassa Guido Reni (1575–1642), caravaggiolaiset Valentin de Boulogne (1591–1632), Giuseppe Ribera (1591–1662) ja Matthias Stom (1600–1652) sekä Carlo Maratta (1625–1713) ja Bernardo Strozzi (1581–1644). Lisäksi pysyvässä näyttelyssä oli hollantilaisten, ranskalaisten ja brittiläisten taiteilijoiden teoksia.

Kokoelmaan kuului myös kahden merkittävän maltalaisen kuvanveistäjän, Melchiorre Gafàn (1636–1667) ja Antonio Sciortinon (1879–1947), teoksia sekä huomattava ryhmä maltalaisia maisemamaalauksia. Maltan Suursatama ja sen ympäristö ovat aiheena Joseph Mallord William Turnerin (1775–1851) vesivärityössä. Esillä oli myös Edward Learin (1812–1888), Louis Ducrosin (1748–1810) sekä samaa aihetta käsitelleiden paikallisten taiteilijoiden teoksia.

## Kuvia

Tiedosto:MUŻA, Valletta 001.jpg|Muotokuvia museon näyttelyssä.
Tiedosto:Crucifixion with Annunciation (fresco from Abbatija tad-Dejr), MUŻA, Valletta 001.jpg|Fresko Abbatija tad-Dejrin paleokristitystä hautakompleksista.
Tiedosto:Boethius and Philosophy (Mattia Preti), MUŻA, Valletta 001.jpg|Mattia Pretin maalaus Boethius ja filosofia.
Tiedosto:Bust of Queen Sophie of Greece, 1936 (Antonio Sciortino), MUŻA, Valletta.jpg|Kreikan kuningatar Sophien veistos.


## Lähteet